**บทที่ 1**

**บทนำ**

**ภูมิหลัง**

จากการพัฒนาประเทศในช่วงที่ผ่านมา พบว่าภาคเกษตรมีบทบาทสำคัญในแง่ของการผลิตที่สามารถพึ่งพาตนเองได้ในด้านอาหารและเป็นแหล่งสร้างรายได้ให้แก่ประชากรส่วนใหญ่ของประเทศ รวม ถึงเป็นฐานการผลิตที่สนับสนุนการสร้างมูลค่าเพิ่มเพื่อการค้าและการส่งออกสำหรับภาคการผลิตและบริการอื่น ๆ แต่ความเข้มแข็งและความสามารถในการแข่งขันของภาคเกษตรกลับมีแนวโน้มลดลงเนื่องจากทรัพยากรธรรมชาติซึ่งเป็นฐานการผลิตที่สำคัญของการผลิตในภาคเกษตรมีความเสื่อมโทรมและถูกใช้ไปเป็นจำนวนมาก โดยไม่มีการบำรุงรักษาเท่าที่ควร ประกอบกับผลจากการเปลี่ยนแปลงสภาพภูมิอากาศอย่างรุนแรงเพิ่มมากขึ้น และการเปิดเขตการค้าเสรีโดยเฉพาะอย่างยิ่งประชาคมอาเซียน ที่ส่งผลต่อความสามารถในการแข่งขันของเกษตรกรรายย่อย ขณะเดียวกันแนวโน้มในการใช้พลังงานทดแทนจากผลผลิตพืชจำเป็นต้องมีการบริหารจัดการที่เหมาะสม เพื่อไม่ให้ส่งผลกระทบต่อความมั่นคงด้านอาหารในอนาคต (แผนพัฒนาเศรษฐกิจและสังคมแห่งชาติฉบับที่ 11. 2555 : 58)

ในปัจจุบันเกษตรกรไทยกำลังเผชิญกับภาวะวิกฤติ มีข้อมูลที่ชี้ให้เห็นว่าปัจจุบันและแนวโน้มในอนาคตของเกษตรกรค่อนข้างน่าเป็นห่วง เพราะมีข้อมูลเชิงประจักษ์ที่สำคัญ 5 ประการคือ เรื่องที่ดินทำกิน การเข้าถึงทรัพยากร หนี้สิน การตลาด และ สุขภาวะ ที่ทำให้เกษตรกรอยู่ไม่รอด จำนวนเกษตรกรไทยมีแนวโน้มลดลงเช่นเดียวกับประเทศที่พัฒนาแล้ว คือ จากกว่าร้อยละ 70 ในช่วงเริ่มแผนพัฒนาประเทศ (พ.ศ. 2504) มาเป็นร้อยละ 50 ในช่วงแผนฯ 5 และเหลืออยู่ราวร้อยละ 30 ในปัจจุบัน หากแนวโน้มการพัฒนาเกษตรเป็นไปตามแบบที่เป็นอยู่ในปัจจุบันนี้และไม่มีการแก้ไขปัญหาเกษตรกรอย่างจริงจัง คาดว่าอีกไม่เกิน 30 ปี จำนวนเกษตรกรไทยจะเหลืออยู่ไม่เกินร้อยละ 10 ของประชากรทั้งหมด (พิทักษ์พงศ์ ป้อมปราณี. 2558 : 8) จากสถานการณ์การเปลี่ยนแปลงดังกล่าวทำให้สังคมภาคเกษตรของไทยได้รับผลกระทบต่อโครงสร้างของครอบครัว ชุมชน และวิถีการดำเนินชีวิต ปัจจุบันพบว่าประชาชนที่ประกอบอาชีพเกษตรกรรมส่วนใหญ่เป็นผู้สูงอายุ และขาดการรับช่วงต่อจากรุ่นพ่อแม่สู่คนกลุ่มหนุ่มสาววัยแรงงาน ทำให้เกิดปัญหาขาดแคลนแรงงานภาคเกษตร และปัญหาสังคม คือ ครัวเรือนเกษตรกรและชุมชนภาคเกษตรมีสภาพ อ่อนแอและเปราะบาง เกิดภาวะเสี่ยงต่อการอยู่รอดของชุมชนภาคเกษตรกรรมของประเทศไทยในอนาคต (แผนพัฒนาเศรษฐกิจและสังคมแห่งชาติฉบับที่ 11. 2555 : 58) ซึ่งจากสถานการณ์ปัญหาดังกล่าว ที่ตำบลนาดูน จึงได้เกิดการก่อตั้งศูนย์ส่งเสริมและพัฒนาตามหลักปรัชญาของเศรษฐกิจพอเพียงตุ้มโฮม ขึ้น เมื่อปี พ.ศ. 2550

ศูนย์ส่งเสริมและพัฒนาตามหลักปรัชญาของเศรษฐกิจพอเพียงตุ้มโฮม ตำบลนาดูน อำเภอนาดูน จังหวัดมหาสารคาม เกิดขึ้นจากการที่ได้เล็งเห็นถึงสภาวการณ์เปลี่ยนแปลงของชุมชนและสังคมภาคเกษตรที่กำลังถูกท้าทายและคุกคามจากกระแสของการพัฒนาเศรษฐกิจและสังคมสมัยใหม่ โดยมีจุดประสงค์ที่จะเปิดให้เป็นพื้นที่เพื่อการสร้างและพัฒนากระบวนการเรียนรู้ของครอบครัวเกษตรกรในตำบลนาดูน ให้สามารถประกอบอาชีพเกษตรกรรม และดำเนินชีวิตสืบทอดการประกอบอาชีพเกษตรต่อไปได้อย่างรู้เท่าทันการเปลี่ยนแปลงทั้งในปัจจุบันและอนาคต จุดเริ่มต้นคือ เทศบาลตำบลนาดูนได้จัดทำโครงการส่งเสริมการทำเกษตรแบบผสมผสาน หรือเกษตรทฤษฎีใหม่ตามหลักปรัชญาของเศรษฐกิจพอเพียง ในปี พ.ศ. 2550 และได้นำเกษตรกรผู้สนใจเข้าร่วมโครงการจำนวน 200 ครอบครัว เข้ารับการฝึกอบรมและศึกษาดูงานที่ศูนย์อีโต้น้อย บ้านสระคูณ ตำบลโคกล่าม อำเภอลำปลายมาศ จังหวัดบุรีรัมย์ ของพ่อผาย สร้อยสระกลาง เพื่อให้เกษตรกรได้เรียนรู้การทำเกษตรแบบผสมผสานหรือเกษตรทฤษฎีใหม่ในระดับครัวเรือน

ในการฝึกอบรมตามโครงการดังกล่าว พ่อผาย สร้อยสระกลาง และคณะวิทยากร ได้จัดกระบวนการเรียนรู้ให้กับผู้เข้ารับการอบรม โดยเริ่มจากการสอนการปรับเปลี่ยนวิธีคิดในการพึ่งตนเอง การฝึกให้รู้จักการคิดอย่างมีเหตุผล สามารถวิเคราะห์ปัญหา ค้นหาสาเหตุและ วางแผนแก้ไขปัญหา เพื่อพัฒนาชีวิตความเป็นอยู่ของตนเองและครอบครัวให้ดีขึ้น และที่สำคัญมีการสอนได้เน้นการปรับประยุกต์ใช้หลักธรรมคำสอนของพระพุทธศาสนามาเป็นหลักในการวางแผนและดำเนินชีวิตด้วย จากนั้นได้นำเกษตรกรที่เข้ารับการอบรมไปศึกษาดูงานและทดลองปฏิบัติในพื้นที่ทำการเกษตรของครอบครัวเกษตรกรในเครือข่ายของศูนย์อีโต้น้อยที่ประสบผลสำเร็จและเป็นต้นแบบในการทำการเกษตรผสมผสาน เพื่อให้ผู้เข้ารับการอบรมได้เรียนรู้แนวทาง วิธีปฏิบัติ และเทคนิคต่าง ๆ เกิดการแลกเปลี่ยนเรียนรู้ เพื่อสร้างแรงบันดาลใจและเสริมสร้างความมั่นในให้เกษตรกรที่เข้าอบรมเกิดความเชื่อมั่นที่จะประกอบอาชีพเกษตรกรรมต่อไปและอยู่รอดได้ในสังคมที่เปลี่ยนแปลง

หลังจากการฝึกอบรม ศูนย์ตุ้มโฮมได้เริ่มขับเคลื่อนงาน โดยเริ่มรวมกลุ่มเกษตรกร ผู้ผ่านการฝึกอบรมเป็นเครือข่าย ลงมือทำการเกษตรแบบผสมผสานตามแนวทฤษฎีใหม่อย่างจริงจัง เกษตรกรมีการออกแบบและวางแผนการใช้ประโยชน์จากที่ดิน และการบริหารจัดการน้ำในพื้นที่ของตนเองตามหลักของการทำเกษตรทฤษฎีใหม่ มีการแบ่งพื้นที่ออกเป็น 4 ส่วน คือ แหล่งน้ำ นาข้าว พื้นที่สวน และที่อยู่อาศัย โดย เริ่มผลิตอาหารเพื่อให้มีกิน มีใช้เพียงพอสำหรับสมาชิกในครัวเรือนก่อน และเมื่อเหลือกินเหลือใช้จึงค่อยนำไปขายเพื่อเป็นการเพิ่มรายได้ ผลการดำเนินงานพบว่า ในระยะแรกหลังการฝึกอบรมครอบครัวเกษตรกรที่ผ่านการอบรม สามารถนำความรู้และประสบการณ์ที่ได้มาพัฒนาชีวิตความเป็นอยู่ของตนเองให้ดีขึ้นได้อย่างเห็นได้ชัด มีการปลูกพืช เลี้ยงสัตว์ และผลิตอาหารเพื่อกินเองได้เพียงพอภายในครัวเรือน และบางครัวเรือนมีผลผลิตจำนวนมากเหลือกินเหลือใช้ก็นำไปจำหน่ายในชุมชน หรือในตลาดจนสามารถสร้างรายได้ให้กับครอบครัวอย่างน้อยเฉลี่ยวันละประมาณ 300-500 บาท แต่เมื่อระยะเวลาผ่านไประยะหนึ่งกลับพบปัญหาว่า การทำเกษตรผสมผสานของเกษตรกรขาดความต่อเนื่องและอ่อนแรงลง มีเกษตรกรจำนวนเกินกว่าครึ่งหนึ่งของเกษตรกรที่ผ่านการอบรมและศึกษาดูงาน ขาดการลงมือทำอย่างจริงจังและต่อเนื่อง ซ้ำยังกลับไปใช้วิถีชีวิตตามกระแสสังคมแบบเดิมอีก คือ การมุ่งทำงานหาเงินเพื่อนำมาใช้จ่ายในชีวิตประจำวัน แทนการทำการเกษตรผสมผสานเพื่อผลิตอาหารและสร้างรายได้จากการประกอบอาชีพเกษตรของครอบครัว ส่งผลให้ครอบครัวภาคเกษตรในพื้นที่ตำบลนาดูนอยู่ในสภาพอ่อนแอลงไปเรื่อยๆและพึ่งตนเองได้น้อยลง

จากสถานการณ์และแนวโน้มของการเปลี่ยนแปลงดังกล่าว พบว่าปัจจุบันครอบครัวเกษตรกรในพื้นที่ตำบลนาดูน ตกอยู่ในสภาพที่อาจจะอยู่ไม่รอด และเคลื่อนตัวต่อไปได้ลำบาก เพราะเกษตรกรส่วนใหญ่ไหลเลื่อนไปตามกระแสการพัฒนาของระบบทุนนิยม มีวิถีชีวิตที่พึ่งพาภายนอกมากกว่าการพึ่งตนเอง เช่น มีการนำเครื่องจักรเข้ามาใช้ทดแทนแรงงานคนและแรงงานสัตว์เนื่องจากจำนวนแรงงานในครัวเรือนลดลงและขาดการรับช่วงต่อในการทำอาชีพเกษตรจากคนรุ่นหนึ่งไปสู่คนอีกรุ่นหนึ่ง และมองเห็นว่าการใช้เครื่องจักรแทนแรงงานคนและสัตว์สะดวกสบายกว่า มีการใช้ปุ๋ย สารเคมี และยาฆ่าแมลงมากขึ้นแทนที่จะพึ่งพาธรรมชาติเช่นในอดีต เพื่อต้องการให้ได้ผลผลิตมากที่สุด เพื่อที่จะนำไปขาย มีค่านิยมที่เปลี่ยนแปลงไปจากอดีต คือให้ความสำคัญและพึ่งพาเงินมากขึ้น การผลิตของภาคเกษตรในปัจจุบัน ขาดจิตสำนึกถึงความปลอดภัยและผลกระทบที่จะเกิดขึ้นต่อผู้บริโภคและสังคม แก่งแย่งแข่งขันกัน เพื่อความอยู่รอด ละเลยขนบธรรมเนียม และประเพณีอันดีงามที่สืบทอดกันมาจากบรรพบุรุษ จนเป็นการทำลายอัตลักษณ์และความงดงามของวิถีชีวิตภาคเกษตรไปอย่างน่าเสียดาย ซึ่งหากปล่อยให้สถานการณ์เช่นนี้ดำเนินต่อไป ย่อมจะส่งผลกระทบต่อความอยู่รอดของภาคเกษตรและสังคมโดยรวมได้ในอนาคต ดังนั้นผู้วิจัยจึงเล็งเห็นว่าทางออกที่จะแก้ปัญหาของสังคมภาคเกษตรดังที่กล่าวมาได้นั้น จำเป็นจะต้องสร้างให้เกิดเกษตรกรรุ่นใหม่ขึ้นในพื้นที่ตำบลนาดูน ทั้งนี้เพื่อเป็นการสืบทอดการทำอาชีพเกษตรกรรมจากเกษตรกรในรุ่นปัจจุบันไปสู่รุ่นลูกหลานในอนาคต และให้คนที่ทำอาชีพในภาคเกษตรมีความเข้มแข็ง สามารถดำเนินชีวิตอยู่รอดได้ภายใต้สังคมร่วมสมัยที่มีการเปลี่ยนแปลงยู่ตลอดเวลา ในฐานะผู้ผลิตและสร้างความมั่นคงทางด้านอาหารของสังคมไทย

จากที่กล่าวมา ผู้วิจัยจึงสนใจที่จะศึกษาเพื่อพัฒนารูปแบบการสร้างเครือข่ายบ่มเพาะเกษตรกรรุ่นใหม่ ผ่านกระบวนการเรียนรู้ร่วมกันของเกษตรกรในภาคครัวเรือน ในพื้นที่ตำบลนาดูน โดยใช้หลักปรัชญาของเศรษฐกิจพอเพียง และหลักพุทธธรรมเป็นกรอบแนวทางในการศึกษาวิจัย ทั้งนี้เพราะผู้วิจัยคาดหวังว่า หากเกิดเครือข่ายเกษตรกรรุ่นใหม่ที่เข้มแข็งขึ้น จะทำให้สามารถแก้ไขปัญหาความอ่อนแอของสังคมภาคเกษตรที่เกษตรกรกำลังประสบอยู่ในปัจจุบันได้ และยังจะเป็นการเสริมสร้างแรงจูงใจให้คนอยากจะเข้าสู่การประกอบอาชีพเกษตรกรรมมากขึ้น รวมทั้งลูกหลานและทายาทของเกษตรกรในปัจจุบันอยากสืบต่อการทำอาชีพเกษตรกรรมจากบรรพบุรุษ ซึ่งจะก่อให้เกิดความเข้มแข็งในสังคมภาคเกษตรในชุมชนท้องถิ่น เกิดความมั่นคงทางด้านอาหาร เกษตรกรสามารถพึ่งตนเองและพึ่งพากันเองได้ สามารถธำรงรักษาอาชีพเกษตรกรรมให้คงอยู่คู่สังคมไทยได้ตลอดไป

**คำถามวิจัย**

1. ประเด็นที่เป็นจุดเปลี่ยนผ่านที่สำคัญจากการเป็นเกษตรกรรุ่นเก่าไปสู่การเป็น

เกษตรกรรุ่นใหม่มีสาระสำคัญอย่างไร

2. เกษตรกรรุ่นใหม่ มีคุณลักษณะที่สำคัญเป็นอย่างไร

3. รูปแบบการสร้างเครือข่ายบ่มเพาะเกษตรกรรุ่นใหม่ผ่านการเรียนรู้ร่วมกันภาคครัวเรือนเป็นอย่างไร

**วัตถุประสงค์ของการวิจัย**

1. เพื่อวิเคราะห์จุดเปลี่ยนผ่านที่สำคัญจากความเป็นเกษตรกรรุ่นเก่า ไปสู่ความเป็นเกษตรกรรุ่นใหม่

2. เพื่อศึกษาคุณลักษณะสำคัญของความเป็นเกษตรกรรุ่นใหม่

3. เพื่อพัฒนารูปแบบการสร้างเครือข่ายเกษตรกรภาคครัวเรือนที่เหมาะสมกับพื้นที่ตำบลนาดูน

**ขอบเขตการวิจัย**

การวิจัยเรื่อง เครือข่ายบ่มเพาะเกษตรกรรุ่นใหม่ : การเรียนรู้ร่วมกันเพื่อพัฒนารูปแบบการสร้างเครือข่ายเกษตรกรภาคครัวเรือน ในครั้งนี้ มีขอบเขตของการวิจัย ดังนี้

**1. ขอบเขตด้านเนื้อหา**

1.1 ศึกษาสถานการณ์การเปลี่ยนแปลงของสังคมภาคเกษตรระดับครัวเรือน จากอดีตมาจนถึงปัจจุบันเพื่อค้นหาจุดเปลี่ยนผ่านที่สำคัญจากความเป็นเกษตรกรรุ่นเก่า ไปสู่ความเป็นเกษตรกรรุ่นใหม่

1.2 กำหนดคุณลักษณะและศึกษากระบวนการสร้างเครือข่ายบ่มเพาะเกษตรกรรุ่นใหม่ ผ่านการเรียนรู้ร่วมกันในภาคครัวเรือนโดยยึดหลักปรัชญาของเศรษฐกิจพอเพียง และ หลักสัปปุริสธรรม 7

1.3 พัฒนารูปแบบการสร้างเครือข่ายเกษตรกรภาคครัวเรือน ผ่านกระบวนการเรียนรู้ร่วมกัน

**2. ขอบเขตด้านพื้นที่**

2.1 พื้นที่ขับเคลื่อนกระบวนการเรียนรู้ ใช้พื้นที่แปลงเกษตรของเกษตรกรในเขตตำบลนาดูน จำนวน 10 หมู่บ้าน

2.2 พื้นที่ขับเคลื่อนนวัตกรรม ศูนย์บ่มเพาะเกษตรกรรุ่นใหม่ตุ้มโฮม บ้านหนองโง้ง หมู่ที่ 2 ตำบลนาดูน อำเภอนาดูน จังหวัดมหาสารคาม

**3. ขอบเขตด้านกลุ่มเป้าหมาย**

เกษตรกรที่ทำการเกษตรแบบผสมผสานตามแนวทฤษฎีใหม่ ในพื้นที่ตำบลนาดูน จำนวน 9 ครอบครัว

**นิยามศัพท์เฉพาะ**

**เกษตรกรรุ่นใหม่** หมายถึง ผู้ประกอบอาชีพเกษตรกรรมในพื้นที่ตำบลนาดูน ที่ทำการเกษตรแบบผสมผสานหรือเกษตรทฤษฎีใหม่ โดยยึดหลักปรัชญาของเศรษฐกิจพอเพียง และหลักสัปปุริสธรรม 7 เป็นกรอบแนวทางในการดำเนินชีวิต

**ศูนย์บ่มเพาะเกษตรกรรุ่นใหม่** หมายถึง ศูนย์ส่งเสริมและพัฒนาตามหลักปรัชญาของเศรษฐกิจพอเพียงตุ้มโฮม เป็นพื้นที่สำหรับการแลกเปลี่ยนเรียนรู้ในการทำการเกษตรแบบผสมผสานร่วมกันของกลุ่มเกษตรกรที่เป็นสมาชิกเครือข่าย

**เครือข่ายบ่มเพาะเกษตรกรรุ่นใหม่** หมายถึง กลุ่มเกษตรกรรุ่นใหม่ในพื้นที่ตำบลนาดูน ที่รวมตัวกันเพื่อทำเกษตรผสมผสานหรือเกษตรทฤษฎีใหม่ ตามหลักปรัชญาของเศรษฐกิจพอเพียง มีการแลกเปลี่ยนประสบการณ์ เรียนรู้ร่วมกัน ช่วยเหลือซึ่งกันและกัน ผ่านการทำกิจกรรมของกลุ่มอย่างต่อเนื่อง

**หลักปรัชญาของเศรษฐกิจพอเพียง** หมายถึง แนวทางการดำเนินชีวิตที่พระบาทสมเด็จพระเจ้าอยู่หัวที่ทรงพระราชดำรัสให้ประชาชนนำไปปฏิบัติให้ดำเนินชีวิตภายใต้หลักของความพอดี พอประมาณ ความมีเหตุผล และเกิดภูมิคุ้มกันทางสังคม บนเงื่อนไขของการใช้ความรู้คู่คุณธรรม

**เกษตรผสมผสาน** หมายถึง การทำการเกษตรตามแนวทางเกษตรทฤษฎีใหม่ของพระบาทสมเด็จพระเจ้าอยู่หัว ที่มีการบริหารจัดการที่ดินและน้ำ ทำการปลูกพืชและเลี้ยงสัตว์เพื่อการดำรงชีพ ประกอบด้วยการสร้างแหล่งเก็บกักน้ำ การทำนาข้าว การปลูกพืชผัก ไม้ผล ไม้ยืนต้น การเลี้ยงปลา เลี้ยงเป็ด เลี้ยงไก่ หมู วัว ควาย และอื่นๆเพื่อผลิตและสร้างความมั่นคงทางด้านอาหารให้แก่ตนเองและครอบครัว

**สัปปุริสธรรม 7** หมายถึง ธรรมของสัตบุรุษ หรือธรรมที่ทำให้เป็นสัตบุรุษ “สัตบุรุษ”หมายถึง คนดี นักปราชญ์หรือบัณฑิต “สัปปุริสธรรม” จึงหมายถึง คุณธรรมที่ทำให้คนเป็นคนดี ประกอบด้วยหลักธรรม 7 ประการ คือ 1) ธัมมัญญุตา หมายถึง เป็นผู้รู้จักเหตุ 2) อัตถัญญุตา หมายถึง รู้ความมุ่งหมายและรู้จักผล 3) อัตตัญญุตา หมายถึง รู้ตน 4) มัตตัญญุตา หมายถึงรู้ประมาณหรือรู้ความพอดี 5) กาลัญญุตา หมายถึง รู้กาลหรือเวลาอันเหมาะสม 6) ปริสัญญุตา หมายถึงหมายถึงรู้จักชุมชนสิ่งแวดล้อม และ 7) ปุคคลัญญุตา หมายถึง รู้จักบุคคล

**คุณลักษณะของเกษตรกรรุ่นใหม่** หมายถึง ลักษณะสำคัญของเกษตรกรที่จะทำการเกษตรผสมผสานหรือเกษตรทฤษฎีใหม่ตามหลักปรัชญาของเศรษฐกิจพอเพียงได้ประสบผลสำเร็จ

**การเรียนรู้ร่วมกัน** หมายถึง การร่วมคิด วิเคราะห์สถานการณ์ปัญหา วางแผน ลงมือทำ แลกเปลี่ยนประสบการณ์ในการทำเกษตรผสมผสาน ของเกษตรกรในเครือข่าย

**ประโยชน์ที่จะได้รับ**

1. เกษตรกรสามารถปรับเปลี่ยนกระบวนการทางความคิดและวิถีการดำรงชีวิตจากการทำการเกษตรแบบดั้งเดิมไปสู่การทำการเกษตรทฤษฎีใหม่ตามหลักปรัชญาของเศรษฐกิจพอเพียง สามารถพึ่งตนเองและพึ่งพากันเองได้ ดำรงชีวิตอยู่อย่างมีความสุข

2. เกิดเกษตรกรรุ่นใหม่ที่สามารถพึ่งตนเองได้ตามหลักปรัชญาของเศรษฐกิจพอเพียง เกิดความเข้มแข็งของภาคเกษตร และเกษตรกรภาคครัวเรือนมีความมั่นคงทางด้านอาหาร

3. เกิดเครือข่ายเกษตรกรรุ่นใหม่ที่เข้มแข็ง เกษตรกรสามารถร่วมกันขับเคลื่อนการทำงานเป็นเครือข่ายผ่านการทำกิจกรรมร่วมกัน ทำให้เกิดครอบครัวอบอุ่น ชุมชนเข้มแข็ง และสังคมอยู่ดีมีสุข